KIRJALLINEN KYSYMYS P-2088/01 esittäjä(t): Bart Staes (Verts/ALE) komissiolle. Yhteisön maanviljelysmaiden käytöstä poistamista koskeva asetus.



Virallinen lehti nro 364 E , 20/12/2001 s. 0242 - 0243



KIRJALLINEN KYSYMYS P-2088/01 esittäjä(t): Bart Staes (Verts/ALE) komissiolle (5. heinäkuuta 2001) Aihe: Yhteisön maanviljelysmaiden käytöstä poistamista koskeva asetus EU sallii sen, että niin kutsuttujen pinta-alailmoitusten yhteydessä käytöstä poistettuja palstoja voidaan käyttää rehupalkokasvien tuotantoon. Tämä myönteinen toimenpide on epäoikeudenmukaisesti rajoitettu koskemaan vain niitä maatiloja, jotka siirtyvät luonnonmukaiseen viljelyyn. Tämän rajoituksen vuoksi ei palkokasvien viljely tarjoa ratkaisua maatalouden tiettyihin akuutteihin ongelmiin, kuten lannan liikatuotantoon, maaperän nopeasti heikkenevään hedelmällisyyteen ja suureen riippuvuuteen väkirehun (valkuaisaineiden) tuonnista Yhdysvalloista. Lisäksi se kärjistää edelleen perinteisten maanviljelijöiden ja luomuviljelijöiden välisiä tulehtuneita suhteita. Maan käytöstä poistamista koskevan asetuksen laajentamista niin, että se koskee kaikkia maatiloja, lienee sen vuoksi harkittava. Aikooko komissio laajentaa käytöstä poistetulla maalla tapahtuvaa palkokasvien viljelyä koskevaa asetustaan niin, että se koskee kaikkia maatiloja, koska asetuksen soveltaminen pelkästään luomuviljelijöihin ei tarjoa ratkaisua maatalouden akuutteihin vaikeuksiin, kuten lannan liikatuotantoon, maaperän nopeasti heikkenevään hedelmällisyyteen ja suureen riippuvuuteen väkirehun (valkuaisaineiden) tuonnista Yhdysvalloista? Jos vastaus on kielteinen, miksi komissio vastustaa asetuksensa laajentamista koskemaan kaikkia maatiloja? Mitä vaihtoehtoisia ratkaisuja komissio esittää maatalouden akuuttien ongelmien, kuten lannan liikatuotannon, maaperän nopeasti heikkenevän hedelmällisyyden ja suuren riippuvuuden väkirehun (valkuaisaineiden) tuonnista Yhdysvalloista, helpottamiseksi? Franz Fischlerin komission puolesta antama vastaus (1. elokuuta 2001) Tukijärjestelmästä tiettyjen peltokasvien viljelijöille annetun asetuksen (EY) N:o 1251/1999 muuttamisesta 22 päivänä toukokuuta 2001 annetun neuvoston asetuksen (EY) N:o 1038/2001(1) tavoitteena ei ole korvata lihajauhon käytön kieltämisestä eläinrehussa aiheutunutta kasviproteiinin vajausta. On kuitenkin selvää, että BSE-kriisin seurauksena maatalouden nykyiset tuotantotavat, etenkin eläintenrehun osalta, ovat herättäneet voimakasta arvostelua. Kriisi on myös osoittanut, että on tarpeen palata nykyistä ympäristöystävällisempiin maatalouskäytäntöihin. Yksi asianmukainen keino voi olla luonnonmukaisen tuotantotavan kannustaminen siten, että kesannointijärjestelmää hyödynnetään rehupalkokasvien tuottamiseksi kyseisellä tuotantotavalla. Tämä huomioon ottaen tukijärjestelmästä tiettyjen peltokasvien viljelijöille annetussa asetuksessa (EY) N:o 1251/1999 säädettyjä kesannoitujen alojen käyttömahdollisuuksia päätettiin laajentaa. Toimenpide rajoitettiin koskemaan ainoastaan niitä maatiloja, jotka noudattavat koko tuotantonsa osalta maataloustuotteiden luonnonmukaisesta tuotantotavasta ja siihen viittaavista merkinnöistä maataloustuotteissa ja elintarvikkeissa 24 päivänä kesäkuuta 1991 annetun neuvoston asetuksen (ETY) N:o 2092/91(2) säännöksiä. Rajoituksella tahdotaan estää mahdolliset väärinkäytökset, jotka saattaisivat kyseenalaistaa tämän tuotantotavan. Nykyistä yleisluontoisempi kesannoituja aloja koskeva toimenpide asettaisi kyseenalaiseksi kesannointijärjestelmän aseman tärkeänä tuotannonhallinnan välineenä. Komission mielestä nykyisessä tilanteessa ei ole tarpeen ryhtyä muihin toimenpiteisiin. (1) EYVL L 145, 31.5.2001. (2) EYVL L 198, 22.7.1991.